FI Euroopan unionin virallinen lehti L 130/4

KOMISSION TÄYTÄNTÖÖNPANOASETUS (EU) 2015/824,

annettu 27 päivänä toukokuuta 2015,

tiettyjä maataloustuotteista valmistettuja tavaroita koskevan tuontijärjestelmän soveltamiseksi tarvittavista määritysmenetelmistä ja muista teknisistä säännöksistä annetun asetuksen (EY) N:o 900/2008 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon tiettyihin maataloustuotteiden jalostuksessa tuotettuihin tavaroihin sovellettavasta kauppajärjestelmästä sekä neuvoston asetusten (EY) N:o 1216/2009 ja (EY) N:o 614/2009 kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 510/2014 (1) ja erityisesti sen 35 artiklan 2 kohdan,

ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (2) ja erityisesti sen 9 artiklan 1 kohdan a alakohdan,

sekä katsoo seuraavaa:

(1) Komission asetuksessa (EY) N:o 900/2008 (3) vahvistetaan analyysimenetelmät, joita tarvitaan tiettyjen jalostettujen maataloustuotteiden tuontitullin laskemiseksi niiden maitorasvapitoisuuden, maidon proteiinipitoisuuden, tärkkelys-/glukoosipitoisuuden ja sakkaroosi-/inverttisokeri-/isoglukoosipitoisuuden perusteella.

(2) Näitä analyysimenetelmiä käytetään varmentamaan tuonti-ilmoituksessa ilmoitettujen tuotujen jalostettujen maataloustuotteiden koostumus. Tuontitullin maatalousosa lasketaan monissa tapauksissa ilmoitetun koostumuksen perusteella. Analyysimenetelmiä sovelletaan tulliviranomaisten tuoduista tavaroista ottamiin näytteisiin.

(3) Kun tavaroiden koostumuksesta ei ilmoiteta muita rasvoja kuin maitorasva, tuotujen jalostettujen maataloustuotteiden maitorasvapitoisuus on määritettävä vetykloridihapolla tapahtuvan hydrolyysin jälkeen petrolieetterillä tapahtuvalla uuttomenetelmällä. Kun tavaroiden koostumuksesta ilmoitetaan muita rasvoja kuin maitorasva, maidon rasvapitoisuus on laskettava voihapon suhteellisen osuuden perusteella olettaen, että maitorasvan voihappopitoisuus pysyy vakiona. Metyylibutyraattina ilmaistun voihapon pitoisuus maitorasvassa on tieteellisen näytön perusteella 4 prosenttia, ja sen vuoksi laskelmissa käytetään kerrointa 25. Kummankin menetelmän luotettavuus on yleisesti todennettu pätevyyskokeissa ja pitkällä aikavälillä saadulla kokemuksella.

(4) Voihappopitoisuus voi kuitenkin joidenkin maitotuotteiden sisältämässä maitorasvassa niiden tuotantomenetelmän vuoksi olla pienentynyt. Komission yhteinen tutkimuskeskus on 13 päivänä maaliskuuta 2015 antamassaan raportissa (4) määrittänyt, että maitotuotteiden voihappopitoisuus pienenee kuorimisen, kirnuamisen tai juustonvalmistuksen tuloksena rasvattomassa maidossa, kirnumaidossa, kirnupiimässä ja herassa sekä niiden jatkojalostustuotteissa, kuten rasvattomassa maitojauheessa, maitoproteiinitiivisteessä, maitoproteiini-isolaatissa, kirnumaito- ja kirnupiimäjauheessa, makeutetussa herajauheessa, happamassa herajauheessa, heraproteiinitiivisteessä ja heraproteiini-isolaatissa. Kokeellinen näyttö on osoittanut, että voihappopitoisuus näistä tuotteista eristetyssä maitorasvassa pienenee noin 50 prosenttia.

(5) Kun näitä maitotuotteita käytetään jalostettujen maataloustuotteiden valmistukseen, myös kyseisten jalostettujen maataloustuotteiden sisältämän maitorasvan voihappopitoisuus on pienentynyt. Kun jalostettuihin maataloustuotteisiin ei lisätä muita maitotuotteita, pienentyminen on niissä samantasoista.

(6) Kaikissa maitotuotteissa, joiden sisältämän maitorasvan voihappopitoisuus on pienentynyt, kuiva-aineen maitorasvapitoisuus on pieni ja maitoproteiinipitoisuus suuri. Näiden tuotteiden keskimääräinen maitoproteiinipitoisuus on pääsääntöisesti vähintään kahdeksan kertaa niin suuri kuin niiden keskimääräinen maitorasvapitoisuus.

(7) Voihappopitoisuuden pienenemisestä seuraa, että jalostetun maataloustuotteen analysoitu maitorasvapitoisuus, joka on määritetty nykyisin sovelletulla menetelmällä, voi olla pienempi kuin tuonti-ilmoituksessa ilmoitettu maitorasvapitoisuus. Tämän seurauksena tuotteen luokittelu voisi johtaa lisäkoodiin, jolla tuontitullilaskelman tulos olisi erilainen kuin tuotteilla, joiden voihappopitoisuus ei ole pienentynyt.

(8) Nykyisin sovelletulla menetelmällä määritetty ilmeisesti pienempi maitorasvapitoisuus johtaa useimmissa tapauksissa luokittelussa sellaiseen lisäkoodiin, jolla tuontitullista tulee pienempi kuin tuotteiden, joissa on sama määrä maitorasvaa mutta voihappopitoisuus ei ole pienentynyt. Joissakin tapauksissa ilmeisesti pienempi maitorasvapitoisuus johtaa kuitenkin luokittelussa lisäkoodiin, jolla on huomattavasti korkeampi tuontitulli, jolloin tulli kasvaa perusteettomasti.

(9) Asianomaisia jalostettuja maataloustuotteita varten olisi sen vuoksi otettava käyttöön vaihtoehtoinen menetelmä maitorasvapitoisuuden määrittämiseksi.

(10) Tällä asetuksella käyttöön otettavan menetelmän pitäisi koskea vain jalostettuja maataloustuotteita, joiden voihappopitoisuus on pienentynyt ja joita varten voidaan käytettävissä olevan tieteellisen näytön perusteella vahvistaa luotettava maitorasvapitoisuuden määritysmenetelmä. Uutta menetelmää ei pitäisi käyttää tuotteisiin, joiden osalta nyt käytössä oleva analyysimenetelmä on luotettava, eikä tuotteisiin, joiden osalta ei ole mahdollista vahvistaa luotettavaa menetelmää, jolla maitorasvapitoisuus voidaan määrittää samalla tarkkuudella ja täsmällisyydellä.

(11) Käytettävissä oleva tieteellinen näyttö osoittaa, että voihappopitoisuuden väheneminen voidaan osoittaa luotettavasti vain jalostetuissa maataloustuotteissa, jotka sisältävät vähintään 30 prosenttia maitoproteiinia ja alle 6 prosenttia maitorasvaa. Nämä tuotteet perustuvat pelkästään rasvattomaan maitoon, heraan tai kirnumaitoon tai -piimään taikka niistä valmistettuihin maitopohjaisiin ainesosiin ilman muita lisättyjä maitotuotteita.

(12) Kun maitorasvan voihappopitoisuus vähenee 50 prosenttia, maitorasvan voihappopitoisuus metyylibutyraattina ilmaistuna pienenee vain 2 prosenttiin 4 prosentin asemesta. Uudessa menetelmässä olisi sen vuoksi käytettävä maitorasvapitoisuuden laskemiseen kerrointa 50 kertoimen 25 sijaan.

(13) Sen vuoksi asetusta (EY) N:o 900/2008 olisi muutettava.

(14) Jotta voidaan varmistaa, että tällä asetuksella tehtyjen muutosten tavoitteet täyttyvät, komission pitäisi tarkastella tällä asetuksella käyttöön otetun menetelmän toimivuutta uudelleen sopivan ajanjakson jälkeen, kun se on saanut kerättyä jäsenvaltioilta riittävästi tietoja menetelmän soveltamisesta. Tiedot olisi rajoitettava koskemaan vain niitä osatekijöitä, joita tarvitaan uuden menetelmän toimivuuden arvioimiseen, aiheuttamatta tarpeetonta hallinnollista rasitetta.

(15) Tullikoodeksikomitea ei ole antanut lausuntoa puheenjohtajansa asettamassa määräajassa,

ON HYVÄKSYNYT TÄMÄN ASETUKSEN:

1 artikla

Muutetaan asetus (EY) N:o 900/2008 seuraavasti:

1) 2 artiklan 3 kohta: a) korvataan a alakohta seuraavasti: ”a) Jollei b tai c alakohdan säännöksistä muuta johdu, tullille esitetyn tavaran maitorasvapitoisuus on määritettävä vetykloridihapolla tapahtuvan hydrolyysin jälkeen petrolieetterillä tapahtuvalla uuttomenetelmällä;” b) lisätään c alakohta seuraavasti: ”c) Kun ilmoitetaan myös muita rasvoja kuin maitorasvoja sellaisen tavaran koostumuksesta, josta kannetaan maatalouden maksuosa asetuksen (ETY) N:o 2658/87 liitteessä I vahvistetun yhteisen nimikkeistön toisessa osassa ja kolmannen osan I jakson liitteessä 1 säädetyn mukaisesti ja jotka sisältävät vähintään 30 prosenttia maitoproteiinia, joka on määritetty tämän artiklan 4 kohdan mukaisesti, ja joiden maitorasvapitoisuus on alle 6 prosenttia ilmoittajan ilmoituksen mukaan, sovelletaan seuraavaa menettelyä b alakohdassa säädetyn menettelyn sijaan: — tavaran kokonaisrasvapitoisuus painoprosentteina määritetään a alakohdan mukaisesti, — maitorasvat määritetään käyttäen petrolieetterillä tapahtuvaa uuttomenetelmää, jota edeltää vetykloridihapolla tapahtuva hydrolyysi ja jota seuraa rasvahappojen metyyliestereiden käyttö kaasukromatografiaan. Jos maitorasvoja havaitaan, niiden suhteellinen osuus lasketaan kertomalla metyylibutyraatin suhteellinen osuus 50:llä, ja näin saatu arvo kerrotaan tavaran kokonaisrasvapitoisuuden painoprosentilla ja jaetaan 100:lla.”

2) Lisätään 4 a artikla seuraavasti: ”4 a artikla 1. Jäsenvaltioiden on 17 päivään joulukuuta 2017 mennessä ilmoitettava komissiolle tiedot niiden analyysien tuloksista, jotka on tehty 2 artiklan 3 ja 4 kohdassa säädettyjen menettelyjen mukaisesti tavaroille, joiden maitoproteiinipitoisuus on 30 prosenttia tai suurempi määritettynä 2 artiklan 4 kohdan mukaisesti ja jotka on ilmoitettu tullille 17 päivän kesäkuuta 2015 ja 17 päivän kesäkuuta 2017 välisenä aikana. 2. Edellä 1 kohdassa tarkoitetut tiedot on toimitettava sähköisessä muodossa, ja niiden on sisällettävä seuraavat: a) tulli-ilmoituksen hyväksymispäivä; b) asianomaisten tavaroiden määrä; c) asianomaisten tavaroiden tariffiluokitus; d) ilmoitettu lisäkoodi ja niiden tavaroiden osalta, joihin on sovellettu 2 artiklan 3 kohdan c alakohdassa säädettyä analyysimenetelmää, menetelmän tulosten perusteella sovellettava lisäkoodi; e) maitoproteiinipitoisuus määritettynä 2 artiklan 4 kohdassa tarkoitetulla analyysimenetelmällä; f) ilmoitus analyysimenetelmästä, jota on sovellettu maitorasvapitoisuuden määrittämiseen 2 artiklan 3 kohdan mukaisesti; g) kokonaisrasvapitoisuus määritettynä 2 artiklan 3 kohdan a alakohdassa tarkoitetulla analyysimenetelmällä; h) maitorasvapitoisuus määritettynä jollakin 2 artiklan 3 kohdassa tarkoitetulla analyysimenetelmällä; i) jalostetun maataloustuotteen sisältämän muun rasvan kuin maitorasvan tyyppi tapauksen mukaan. 3. Komissio esittää 1 ja 2 kohdan mukaisesti jäsenvaltioilta saatujen tietojen perusteella kertomuksen 2 artiklan 3 kohdan c alakohdassa säädetyn menetelmän toimivuudesta. Komissio esittää kertomuksen 17 päivään kesäkuuta 2018 mennessä.”

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä toukokuuta 2015. Komission puolesta Puheenjohtaja Jean-Claude JUNCKER

(1) EUVL L 150, 20.5.2014, s. 1.

(2) EYVL L 256, 7.9.1987, s. 1.

(3) Komission asetus (EY) N:o 900/2008, annettu 16 päivänä syyskuuta 2008, tiettyjä maataloustuotteista valmistettuja tavaroita koskevan tuontijärjestelmän soveltamiseksi tarvittavista määritysmenetelmistä ja muista teknisistä säännöksistä (EUVL L 248, 17.9.2008, s. 8).

(4) Komission yhteisen tutkimuskeskuksen raportti 13. maaliskuuta 2015”Technical analysis of anomalies in respect of the test set out in point (b) of Article 2(3) of Regulation (EC) No 900/2008 for the determination of milk fat content in processed agricultural products for the purpose of establishing import duties, when fats other than milk fats are present” (ISBN 978-92-79–45593–3, ISSN 1831–9424, DOI 10.2787/781672, EUR 27105, OPOCE LA-NA-27105-EN-N).